Omanin ympäristö- ja ilmastoministeriö valmistautuu kieltämään kaikkien muovipussien myymisen supermarketeissa. Tällä linjauksella Oman pyrkii tekemään oman osansa maailman merien muoviroskaongelman ehkäisemisessä. Lopullinen päätös odottaa vielä viimeistä hyväksyntää Omanin teollisuus- ja kauppaministeriöltä.

Times of Omanin haastatteleman myymäläpäällikön mukaan yksittäisessä liikkeessä myydään päivittäin noin 75 000 – 80 000 muovipussia. Keskimääräinen asiakas ottaa mukaansa viisi eri pussia. Gulf Business kertoo, että Persianlahden alueella muovipusseja käytetään huomattavasti enemmän kuin muualla maailmassa, sillä paikalliset haluvat pitää lihat, maitotuotteet ja muut ostokset erillään toisistaan.

Yhden ehdotuksen mukaan omanilaisten supermarkettien pitäisi siirtyä tarjoamaan paperikasseja asiakkailleen ja kannustamaan asiakkaita esimerkiksi juuttikassien käyttöön.

Omanin ympäristösäätiön ohjelmajohtaja Suaad Al-Harth otti uutisen vastaan positiivisesti ja kommentoi asiaa: ”Meremme ovat täynnä muoviroskaa, missä se kulkeutuu merikilpikonnien, merilintujen ja muiden merenelävien syötäväksi, mikä johtaa tukehtumiseen tai nälkiintymiseen. Samalla tavalla muoviroska päätyy aavikoille, missä se uhkaa kamelien ja muiden villieläinten elintilaa. Kun muovit lopulta hajoavat luonnossa, ne päätyvät ruokaketjuumme ja lopulta ihmisten elimistöön meren antimien kautta”,

Suomen ympäristöministeri Kimmo Tiilikainen (kesk.) kertoi Maaseudun Tulevaisuudelle vuoden 2018 maaliskuussa, ettei Suomessa suunnitella muovikassien täyskieltoja. Tiilikaisen mukaan ”Muovihomma ei ratkea kieltämällä joku yksittäinen tuote, vaan toteuttamalla iso joukko erilaisia toimia, joilla vähennetään muovin kertakäyttöä, lisätään kierrätystä ja kehitetään korvaavia tuotteita.”

Suomi on sitoutunut EU:n muovistrategiaan, jonka mukaan EU:n alueella valmistettaisiin vain kierrätettäviä muoveja vuoteen 2030 mennessä.

Lähteet: Times of Oman, Gulf Business, Maaseudun Tulevaisuus